  Виталий Пронин Ас ужзэс сюлэмзэс сётыса быдэсъясь адямиосты 5-тӥ арзэ ни «Данъян» («Признание») премиен пусъе Удмурт Элькунлэн Тӧроез А. Бречалов. Туннэ Ижысь «Металлург» культурая юртын 17 мурт сӥлы каремын вал. Ас ужзэс яратӥсьёс, калыкез сьӧразы кыскисьёс вормонъёсынызы но быгатонлыкъёсынызы ушъяськыны уг ярато. Но ӵапак соослы луыса шаермы сярысь кыло, выль проектъёс кылдо, улон шулдыргес луэ. Кылсярысь, ар куспын Эгра ёросысь Мазьги гуртын тодмантэм воштӥськыны ӧдъяз, поселениен Ольга Соловьёва кивалтыны кутскем бере. Со быгатӥз гуртоосын дэмен пуктыны хоккеен шудон площадка, «Вортча пумита» семьяен шутэтскон инты лэсьтыны, сюрессэс умоятыны. Эшшо 36 проектмы вань, одно ик ваньзэ вуттомы, командаелы оскисько, шуэ Ольга Александровна. Милям эшшо ӟечгес улэммы потэ, ваньмыз асьме киын, шуэ. Валамон ни, ужамзэ элькунын адӟытэк ӧз кыле. Ольга Соловьёваез но командазэ «Данъян» премиен пусйизы, Мазьгие пырон доры  гуртсылэсь нимзэ бадӟымесь пу букваосын гожтыны-пуктыны сертификат сётӥзы. Александр Бречалов сӥлы кариз удмурт программистэз, «Удмурт дунне» газетлэсь матысь эшсэ Григорий Григорьевез но. Солы луыса, Интернетысь «Яндекс. Навигатор» сюрес возьматӥсь программа но удмурт сямен вераське ни. Удмурт кылэз дышетыны мылкыд карисьёс понна «Кылдысин» программа, удмурт клавиатура но трос мукетсэ кылдытӥз. - Программированиын «исходный код» валан вань, - ужрадысен вераз Григорий. - Удмурт кыл  - со аспӧртэм код, со пыр калыкез культураенымы тодматыны луэ. Интернетлы, выль программаослы луыса кылмы эшшо паськыта, шарае потэ. Тазьы ик азинским ке, матысь дыре куараен ужась удмурт «Алиса» юрттӥсь эш но кылдоз. Туннэ сюлмаськоно асьме кодмес утён но азинтон сярысь.  Данъям муртъёс пӧлысь котькудӥз сярысь туж трос вераны луоно. Огзылэсь усто мукетыз. - Тӥ кадь адӟем карымон адямиосын пумиськылыса, эшшо золгес но чырмытгес ужам потэ. Тӥ выль проектъёсты быдэстыны мылкыд сётӥськоды, - шуиз Тӧро. Елена Сараматова Теги: Признание  